DA Den Europæiske Unions Tidende C 39/26

Meddelelse om indledning af en delvis interimsundersøgelse af antidumpingforanstaltningerne vedrørende importen af kornorienterede fladvalsede varer af silicium-elektrisk stål med oprindelse i Rusland

(2007/C 39/12)

Kommissionen har på eget initiativ besluttet at indlede en delvis interimsundersøgelse i henhold til artikel 11, stk. 3, i Rådets forordning (EF) nr. 384/96 om beskyttelse mod dumpingimport fra lande, der ikke er medlemmer af Det Europæiske Fællesskab (grundforordningen) (1). Undersøgelsen er begrænset til en undersøgelse af dumpingniveauet i forbindelse med to russiske eksporterende producenter, Novolipetsk Iron & Steel Corporation (NLMK) og Viz Stal.

1. Varen

Den vare, der er genstand for undersøgelsen, er kornorienterede, fladvalsede varer af silicium-elektrisk stål med oprindelse i Rusland (»den pågældende vare«), som i øjeblikket tariferes under KN-kode 7225 11 00 og 7226 11 00. KN-koderne er kun angivet til orientering.

2. Gældende foranstaltninger

De i øjeblikket gældende foranstaltninger er en endelig antidumpingtold på importen af kornorienterede, fladvalsede varer af silicium-elektrisk stål med oprindelse i Rusland, som er indført ved Rådets forordning (EF) nr. 1371/2005 (2). Med afgørelse 2005/622/EF af 5. august 2005 (3) godtog Kommissionen et tilsagn fra Novolipetsk Iron & Steel Corporation. Derfor er importen af varer fra den pågældende virksomhed ikke genstand for den endelige antidumpingtold, jf. artikel 2 i forordning (EF) nr. 1371/2005.

3. Begrundelse for undersøgelsen

Kommissionen har fået meddelelse om, at NLMK har erhvervet 100 % af Viz Stal. Herudover er der blevet fremlagt dokumentation for produktion, salg og markedsføring af den pågældende vare i den nye virksomhedsstruktur. På grundlag af denne dokumentation synes omstændighederne, som lå til grund for de fastlagte foranstaltninger, at være ændret, ligesom ændringerne synes at være af vedvarende karakter.

Den foreliggende dokumentation viser også, at dumpingmargenen i den nye virksomhedsstruktur ville blive ændret markant sammenlignet med niveauet for de gældende foranstaltninger.

På grundlag af ovenstående synes det som om de gældende individuelle toldsatser for NLMK (selv om toldsatserne i øjeblikket ikke opkræves for import fra denne virksomhed af de grunde, der er anført i ovenstående punkt 2) og for Viz Stal ikke længere er passende, og at Kommissionen på eget initiativ bør tage initiativ til en undersøgelse for at beregne én enkelt foranstaltning for den nye fælles virksomhed.

4. Procedure for fastsættelse af dumping

a) Generelt

Kommissionen har efter høring af det rådgivende udvalg fastslået, at der foreligger tilstrækkelige beviser til at berettige indledningen af en delvis interimsundersøgelse, og indleder herved en undersøgelse i henhold til grundforordningens artikel 11, stk. 3.

Undersøgelsen vil vise, om der er behov for at videreføre, fjerne eller ændre de eksisterende foranstaltninger for så vidt angår NLMK og Viz Stal i den nye virksomhedsstruktur. Denne undersøgelse vil blive gennemført på grundlag af data indsamlet i forbindelse med den undersøgelse, som førte til gennemførelsen af de eksisterende foranstaltninger.

Hvis man beslutter at fjerne eller ændre foranstaltningerne for de pågældende virksomheder i denne undersøgelse med deres ny virksomhedsstruktur, kan det blive nødvendigt at ændre den i øjeblikket anvendte toldsats for import fra andre eksporterende producenter af den pågældende vare som fastlagt i artikel 1, stk. 2, i Rådets forordning (EF) nr. 1371/2005.

b) Indsamling af oplysninger og afholdelse af høringer

Alle berørte parter opfordres herved til at tilkendegive deres synspunkter, fremsende oplysninger og fremlægge dokumentation herfor. Disse oplysninger og den tilhørende dokumentation skal være Kommissionen i hænde inden for fristen i punkt 6, litra a).

Kommissionen kan endvidere høre berørte parter, hvis de anmoder herom og kan godtgøre, at der er særlige grunde til, at de bør høres. En sådan anmodning skal indgives inden for fristen i punkt 6, litra b).

5. Frister

a) For parter til at give sig til kende og indsende andre oplysninger

Medmindre andet er fastsat, skal alle berørte parter give sig til kende over for Kommissionen, fremsætte deres synspunkter og indsende oplysninger og fremlægge dokumentation herfor senest 40 dage efter datoen for offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen. Der gøres opmærksom på, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for den ovennævnte frist.

b) Høringer

Alle berørte parter kan desuden anmode om at blive hørt af Kommissionen inden for samme frist på 40 dage.

6. Skriftlige indlæg og korrespondance

Alle indlæg og anmodninger fra berørte parter skal indgives skriftligt (ikke i elektronisk form, medmindre andet er fastsat) med angivelse af den pågældendes navn, adresse, e-mail-adresse og telefon- og faxnummer. Alle skriftlige indlæg, herunder de oplysninger, der anmodes om i denne meddelelse, og korrespondance, som videregives af de berørte parter som fortroligt materiale, skal være forsynet med påtegningen »Limited (4)« og skal i overensstemmelse med grundforordningens artikel 19, stk. 2, være ledsaget af et ikke-fortroligt sammendrag forsynet med påtegningen »FOR INSPECTION BY INTERESTED PARTIES«.

Kommissionens adresse:

Europa-Kommissionen Generaldirektoratet for Handel Direktorat B Kontor: J-79 5/16 B-1049 Bruxelles Fax (32-2) 295 65 05

7. Manglende samarbejde

Hvis en af de berørte parter nægter at give adgang til nødvendige oplysninger eller undlader at meddele dem inden for fristerne eller lægger væsentlige hindringer i vejen for undersøgelsen, kan der i henhold til grundforordningens artikel 18 træffes afgørelser, positive eller negative, på grundlag af de foreliggende faktiske oplysninger.

Konstateres det, at en berørt part har meddelt urigtige eller vildledende oplysninger, ses der bort fra disse oplysninger, og der kan i overensstemmelse med grundforordningens artikel 18 gøres brug af de foreliggende faktiske oplysninger. Hvis en berørt part udviser manglende eller begrænset samarbejdsvilje, og der gøres brug af de foreliggende faktiske oplysninger, kan resultatet blive mindre gunstigt for denne part, end hvis den pågældende havde udvist samarbejdsvilje.

8. Tidsplan for undersøgelsen

Undersøgelsen vil i henhold til grundforordningens artikel 6, stk. 9, blive afsluttet senest 15 måneder efter datoen for offentliggørelsen af denne meddelelse i Den Europæiske Unions Tidende.

(1) EFT L 56 af 6.3.1996, s. 1. Senest ændret ved forordning (EF) nr. 2117/2005 (EUT L 340 af 23.12.2005, s. 17).

(2) EUT L 223 af 27.8.2005, s. 1.

(3) EUT L 223 af 27.8.2005, s. 42.

(4) Dette betyder, at dokumentet kun er til internt brug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43). Det er et fortroligt dokument i henhold til grundforordningens artikel 19 og artikel 6 i WTO-aftalen om anvendelsen af artikel VI i GATT 1994 (antidumpingaftalen).